Nestrete Kumnova

Nestrete Kumnova është aktiviste dhe humaniste shqiptare nga Kosova, e njohur për angazhimin e saj në çështjen e personave të zhdukur gjatë Luftës së Kosovës. Nestrete Kumnova është kryetare e shoqatës "Thirrjet e Nënave" në Gjakovë dhe është zë i fuqishëm në kërkesat për zbardhjen e fatit të mijerave të zhdukurve shqipëtarë në Kosovë.

 Jeta personale 
Më 31 mars 1999, djali i saj, Albion Kumnova, u rrëmbye nga forcat serbe gjatë luftimeve në Gjakovë, së bashku me pesë familjarë të tjerë. Që nga ajo ditë, Nestrete Kumnova nisi kërkimin për fatin e të birit dhe nuk u ndal.

Në vitin 2000, ajo mori pjesë në protesta dhe themeloi shoqatën “Thirrjet e Nënave”, për të kërkuar drejtësi dhe për të bashkuar zërin e familjarëve të të zhdukurve. Shoqata u bë një ndër zërat më të fuqishëm në Kosovë që ngriti çështjen e të zhdukurve në instanca vendore dhe ndërkombëtare. 

Nestrete Kumnova është kthyer në një simbol të rezistencës, durimit dhe përkushtimit të nënave kosovare që kërkojnë drejtësi për të afërmit e tyre të humbur në luftën 1998-1999 në Kosovë. Nestrete Kumnova vazhdon të jetë aktive në jetën publike dhe shoqërore, duke mbajtur të gjallë kujtesën kolektive të luftës në Kosovë.

 Kujtesa dhe muzeu personal 
Në prill të vitit 2011, eshtrat e personave që u morën bashkë me Albionin u gjetën në Batajnicë pranë Beogradit, dhe u rivarrosën në Gjakovë. Megjithatë, ajo vazhdon ta mbajë varrin bosh të të birit, si simbol i dhimbjes dhe pritjes së pafund të nënave për kthimin e bijve të tyre.

Së bashku me burrin e saj, Muharrem Kumnova, ata e kanë shndërruar dhomën e djalit të tyre në një muze përkujtimi, ku ruhen rrobat, gjërat personale dhe kujtimet e Albionit.

 Vepra dhe botime 
Në vitin 2018, ajo botoi monografinë “Albion Kumnova – Martir i Kombit”, një libër që përshkruan jetën e të birit dhe vuajtjen e saj si nënë e një të zhdukuri. Libri është një dëshmi personale dhe kolektive mbi tragjedinë e familjeve që humbën më të dashurit gjatë luftës.

 Angazhimi publik 
Gjatë viteve që nga 1999, Nestrete Kumnova ka qenë pjesë e fushatave ndërkombëtare për të drejtat e viktimave të luftës dhe ka kërkuar që autorët e krimeve të luftës të dalin para drejtësisë. 

Nestrete Kumnova, e cila drejtoi komisionin e qeverisë së Kosovës për personat e zhdukur nga viti 2005 deri në vitin 2007, thotë se gjetja e varreve masive do të mbetet një sfidë për vendin për një kohë të gjatë, ashtu si edhe identifikimet e sakta dhe varrosjet e viktimave. Nesrete Kumnova është kthyer në një simbol të durimit, fuqisë dhe përkushtimit të nënave kosovare që ende presin kthimin ose drejtësinë për fëmijët e tyre të zhdukur. Nestrete Kumnova është një figurë e respektuar në shoqërinë kosovare dhe një zë i guximshëm në mbrojtje të të drejtave të njeriut dhe drejtësinë në pasluftë. 

 Referencat